Grundfirðingar stigalausir úr ferðalaginu Meistaraflokkur Grundarfjarðar hélt í keppnisferðalag síðasta föstudag en þá voru tveir leikir á dagskrá hjá liðinu . Á föstudagskvöld mættu Grundfirðingar liði Magna frá Grenivík en sá leikur var spilaður í Boganum á Akureyri vegna slæms ástands Grenivíkurvallar sem kom illa undan vetri . Leikurinn var hörkuspennandi . Magnamenn náðu forystunni á 32. mínútu en aðeins sex mínútum síðar jafnaði Dalibor Lazic metin . Í síðari hálfleik sóttu Grundfirðingar án afláts en það voru leikmenn Magna sem náðu að skora sigurmarkið áður en yfir lauk . Virkilega svekkjandi fyrir gestina og lokatölur 2 - 1 . Á laugardeginum var svo haldið áfram á Fáskrúðsfjörð þar sem Leiknir Fáskrúðsfirði var næsti mótherji en sá leikur var spilaður á sunnudeginum . Grundfirðingar byrjuðu betur í þeim leik en Christian Hurtado Guillamon átti þá skot sem fór í varnarmann Leiknis og í netið á 13. mínútu leiksins . Þannig var staðan í hálfleik . Í síðari hálfleik sóttu heimamenn án afláts og uppskáru þeir vítaspyrnu á 62. mínútu sem að þeir nýttu vel og staðan orðin 1 - 1 . Á 80. mínútu fengu Leiknismenn svo aukaspyrnu sem að hafnaði í stöng Grundfirðinga , náðu þeir frákastinu og komust yfir 2 - 1 . Gestirnir frá Grundarfirði sóttu þá í sig veðrið og voru óheppnir að jafna ekki metin þegar komið var fram yfir venjulegan leiktíma . Þá áttu þeir meðal annars hörkuskalla eftir hornspyrnu sem að markvörður Leiknis gerði vel í að verja . En tvö töp var staðreynd og uppskeran því frekar rýr eftir þetta langa ferðalag .